Slučaj Terri Schiavo uzburkao američku javnost
Pitanje produžavanja života žene u komi pretvorilo se u političku i vjersku dilemu
Naslovnicama američkih dnevnih listova dominira slučaj Terri Schiavo, žene u komi, kojoj je u petak uklonjena sonda za hranjenje. "Christian Science Monitor" pokušava odgovoriti na pitanje – zašto je ovih dana pitanje sudbine Terri Schiavo zasjenio ratove, proračunska pitanja i druge vruće teme u Washingtonu. Iza nastojanja republikanaca da joj usvajanjem posebnog zakoan produže život stoji – piše bostonski list – želja za promicanjem "kulture života", za koju republikanci vjeruju da će biti važna na sljedećim izborima. Intervencija kongresnih čelnika odražava zapaljivu smjesu vjere i politike, koja bi, kažu stručnjaci, mogla imati široke posljedice. Za konzervativne republikance, slučaj Terri Schiavo je prilika za proširenje teme "kulture života", kao i prilika da se dodatno približe konzervativnim kršćanima pred sljedeće kongresne izbore 2006. "New York Times" piše da slučaj Terri Schiavo odražava sve veću otvorenost prema pitanju "dobre smrti". Iako o tome nema preciznih podataka, mnogi na smrt bolesni Amerikanci aktivno sudjeluju u svojoj smrti, neki uz pomoć obitelji, a neki kroz vlastite postupke – piše "Post". Ankete pokazuju da preko polovine Amerikanaca smatra samoubojstvo uz pomoć liječnika moralno prihvatljivim, dok 65 posto ispitanika smatra "da bi liječniku trebalo biti dozvoljeno da pomogne pacijentu u samoubojstvu kada pacijent pati od neizlječive bolesti i živi u teškim bolovima." U Oregonu, jedinoj saveznoj državi u kojoj je samoubojstvo uz pomoć liječnika dozvoljeno, prošle godine si je 37-oro ljudi oduzelo život na taj način. Teški bolesnici mogu okončati život odbijanjem daljnje terapije, a ponekad liječnici prešutno pomažu pacijentima prepisivanjem jakih lijekova, koji mogu donijeti smrt. Protivnici samoubojstva uz pomoć liječnika kažu da takva praksa predstavlja prijetnju po pacijente i društvo, jer se pacijenti često u zadnji čas predomisle, a prihvaćanje te prakse moglo bi, zbog financijskih razloga, zdravstvo dovesti do obavezne eutanazije – piše "New York Times".